Lojaliteitsprogramme: Waarom hulle gewild is (en wanneer hulle nie is nie) - Jou Geld | Solidariteit WêreldJou Geld | Solidariteit Wêreld
Tuis › Artikels › Lojaliteitsprogramme: Waarom hulle gewild is (en wanneer hulle nie is nie)
Omtrent so alomteenwoordigend soos die aankope wat jy doen, is lojaliteitsprogramme. Baie van ons se beursies bars uit hul nate met winkelkaarte wat ons met punte of ander plesiertjies beloon as ons hulle deur die masjientjie trek.
Namate die aanvraag, wedywering en gewildheid van lojaliteitsprogramme groei, groei verbruikers se eis vir verbeterde belonings teen dieselfde tempo.
“Lojaliteitsprogramme is oral teenwoordig, maar verbruikers se aptyt vir die belofte van besparings en herkenning neem nie af nie. Verbruikers vra vir meer en verwag programme wat verby die toekenning van punte strek,” sê Emily Collins, 'n hoof-analis gefokus op kliënt-lojaliteit by Forrester.
Die punte maak beslis nog saak, maar hulle is nie die enkele rede om by lojaliteitsprogramme aan te sluit nie. VS-gebaseerde TechnologyAdvice het in 2017 'n opname van meer as 3000 mense onderneem om vas te stel waarom hulle by lojaliteitsprogramme aansluit.
'n Enorme 80% van respondente het aangedui dat hulle meer geneig is om by winkels te koop wat hulle een of ander lojaliteitsooreenkoms bied. Sowat 57% het gesê hulle sluit by sodanige programme aan om geld te bespaar, terwyl 37% gesê het hulle is agter “belonings” (“rewards”) aan en 3.6% het gesê hulle hou daarvan om belonings te verdien.
“Ons wou eers vasstel wat mense motiveer om by lojaliteitsprogramme aan te sluit. Die duidelike voorloper is dat die meeste verbruikers by programme aansluit met die hoop om geld te bespaar, of produkte met afslag te kry,” sê Cameron Graham, een van die skrywers van die studie. “Die tweede mees aangeduide rede vir deelname was om belonings te ontvang. Dit is die strategie wat deur maatskappy soos Starbucks aangewend word met hulle “My Starbucks Rewards”-stelsel. In plaas daarvan om deurlopende afslag te bied, kan verbruikers punte opbou, wat dan vir belonings of gratis produkte verruil kan word.”
Daarbenewens het The Loyalty Report 2018, gepubliseer deur Bond Brand Loyalty, 'n jaarlikse verslag gebaseer op 'n opname van 50 000 verbruikers in Noord- en Suid-Amerika en Europa, gevind dat verbruikers 37% of meer bestee by handelsname indien hulle lede van lojaliteitsprogramme is. Voorts sal 70% meer waarskynlik handelsname aanbeveel met goeie lojaliteitsprogramme, en 77% het gesê lojaliteitsprogramme sal hulle meer waarskynlik laat voortgaan om met 'n handesnaam sake te doen.
“Maar die lojaliteitsprogram is aan’t verander, soos blyk uit nuwe spelers, ontwikkelende ondervindings en kliënte se verhoogde verwagtings. Ongeag die sektor, moet handelsname besin oor hulle huidige lojaliteitstrategie om kliënte se deelname te vermeerder en lojaliteit te bou,” sê Bob Macdonald, president en HUB van Bond Brand Loyalty, in 'n verklaring.
Die verslag maan ook kleinhandelaars om die vier algemeenste bronne van lojaliteitslede se frustrasie te vermy:
Om punte te laat verval;
Om nie verlangde belonings beskikbaar te hê nie (weens kragonderbrekings, katalogusveranderings of gebrek aan voorraad);
Verteenwoordigers wat nie vertroud is met die program nie; en
Ontvangs van 'n “oorweldigende” volume e-posse.
Die Forrester-opname het getoon dat 72% van aanlyn-volwassenes aan ten minste een lojaliteitsprogram behoort en gemiddeld het diegene wat aan lojaliteitsprogramme behoort, gesê hulle behoort aan nege. Ses-en-vyftig persent van verbruikers het aangedui dat hulle aangesluit het by lojaliteitsprogramme van handelsname waarvan hulle hou. 'n Effe hoër persentasie (59%) het gesê hulle hou van die spesiale aanbiedings en behandeling wat nie aan ander kliënte beskikbaar is nie, is vir hulle belangrik.
In Suid-Afrika behoort 75% van verbruikers aan lojaliteitsprogramme, volgens die Truth & BrandMapp Loyalty Whitepaper-opname. Dit is geen verrassing dat die gewildste lojaliteitsprogramme in die land die Clicks klubkaart en Pick 'n Pay Shopper is nie, volgens verskeie opnames. Ander gewilde programme sluit in Vodacom Rewards, Woolworths Rewards, FNB eBucks en Jet Thank U.
Laastens het die BrandMapp-opname getoon dat kaarte steeds voorkeur geniet bo toeps so vêr dit die gebruik van lojaliteitsprogramme aangaan: 59% verkies 'n kaart teenoor 47% wat verkies om 'n toep te gebruik.